Lorenzo Prieto

Sabino Lorenzo Prieto niko heñóikuri ára 27 jasypa ary 1943-pe, tenda hérava Palma Sola, Villa Hayes-pe, Paraguay Retãme. Palma Sola niko oĩ Y Paraguay rembe'ýpe, Chákope. Lorenzo ojekuaaveháicha chupe omendákuri Raquel Báez rehe ha oñondive oguereko irundy ñemoñare: Virna, John, Sabina María ha Leila Zamira.

Imitãme Lorenzo Prieto ohepyme'ẽmi kuatiahaipyre ha omboverámi sapatu okarusu Independencia-pe, Táva Paraguaýpe. Orekórõ 10 ary oñe'ẽma puhoépe ha ojapóma marandu ñemurã Biedermann-kuérape g̃uarã. Orekórõ 11 ary omba'apómakuri Puhoe Comuneros-pe ha ombohetia'éma umi aty jerokyrã. Hekove pukukuépe Lorenzo omba'apókuri heta mba'épe, péicha oikókuri chugui ñorãirõhára, puraheihára ha ñoha'ãngahára ta'ãngaryrýipe ág̃akatu pe vísi ári jeiko niko pe omoherakuãvéva'ekue chupe ha avei upéva rupive oiko ichugui ñane retãygua peteĩha omboguapyva'ekue héra aranduka Record Guinnes-pe. Iporã ja'e Lorenzo Prieto avei oikundahahague 25 tetã rasami ko yvóra tuichakue javeve.

Lorenzo Prieto ohórõguare Táva Rio de Janeiro-pe, Brasil retãme, ombohetia'e hag̃ua peteĩ aty, oñembojákuri peteĩ ñeha'ãru'ã vísi ári hi'arevéva rehegua upépe oikóva ha oĩháme yvoragua ruvicha Silki Savagge. Ohecharamoitereígui upe mba'e Lorenzo oñe'ẽkuri Silki ndive ha oikuaauka chupe ijehechakuaa ha peteĩ ára ha'e ohupytyseha avei chupe ha Savagge osẽ ombohovái chupe upe mba'e ndaikatumo'ãiha ohupyty peteĩ paraguayíto pililíto ha'eichagua. Upe mba'e ombohuguyrakúkuri Lorenzo-pe ha oñemomombyrývo chugui he'íkuri Savagge-pe peteĩ ára ha'e omboyketaha chupe.

Ojevývo Paraguaýpe, Lorenzo oikuaákuri oikotaha peteĩ ñeha'ãru'ã vísi ári hi'arevéva rehegua, Guarani Atyhápe. Omombe'úkuri isýpe ha ha'e omoneíkuri chupe ha jepémo araka'eve ndoguerekojepéikuri peteĩ vísi, Lorenzo oñepyrũkuri ojeporeka ápe ha pépe ha peichahápe og̃uahẽkuri peteĩ ñemuha oĩva Colón ha Quinta-pe, hérava El Pedal, Lorenzo oñe'ẽhaguépe ijára ndive ha omombe'úkuri chupe ikerayvoty. Ñemuha jára omoneíkuri ha Lorenzo omoherakuãva'erãkuri upe ñemuha réra. Ha añetehápe, Lorenzo hi'arékuri 24 aravo vísi ári, opyrũ'ỹre yvýre ha ojerehápe asu gotyo añoite. Ha'e upérõ ogueroguatákuri 13 ary.

Lorenzo Prieto niko itenondejeýkuri heta ambue ñeha'ãru'ãme akóinte oguerekohápe iñapytu'ũme Silki Savagge ñemboyke. Peichahápe og̃uahẽsapy'a upe ára tuichaitéva jasyapy ary 1965-pe, Táva São Paulo-pe, Brasil retãme. Upépe oĩma hikuái ojovake, ivísi ári, Lorenzo Prieto ha Silki Savagge oha'ã hag̃ua mávapa hi'areve vísi ári, oguerekohápe ñavo aravo rire, po aravo'i opytu'u hag̃ua térã ojapo hag̃ua hete remikotevẽ, opyru'ỹre yvýre. Ohasa umi aravo'i, aravo ha ára. Mokõivéva ohechauka mba'éichapa imbarete hetekuéra ha peichaháguinte Silki Savagge oguejy ivísi árigui he'ihápe “name'ẽvéima”. Upepeve ohasákuri 96 aravo (4 ára). Upe mba'e ojehúkuri 21 aravo jave ára 30 jasyapy ary 1965-pe ha Lorenzo Prieto-gui oikókuri yvoragua ruvicha pyahu vísi ári hi'arevéva rehegua.

Natekotevẽi ja'e Lorenzo Prieto opytahague upépe, péicha ary 1968-pe ohókuri Monaco retãme ha upépe oikojepékuri vísi ári 30 ára ha 30 pyhare, ohupytyhaguépe 720 aravo, oguejy'ỹre yvýpe ha upévare oñemboguapýkuri héra Aranduka Record Guinnes-pe.

Lorenzo Prieto oiko ko'ág̃a Táva Mariano Roque Alonso-pe.

 Joaju 
 LORENZO PRIETO, UN HOMBRE RECORD – ABC COLOR
 EL REY DEL PEDAL – TARINGA
 LORENZO PRIETO – ABC COLOR

 *** 
LORENZO PRIETO, GUARANÍME "EL REY DEL PEDAL – VÍSI RUVICHA" Ohai: David Galeano Olivera

Prieto, Lorenzo